
„Предоставяне на услуги, свързани с организиране на събития и мероприятия по Оперативна програма „Развитие на човешките ресурси”
Министерство на труда и социалната политика, чрез Главна дирекция „Европейски фондове, международни програми и проекти”, наричано по-нататък „Възложител”, организира процедура за възлагане на обществена поръчка с предмет „Предоставяне на услуги, свързани с организиране на събития и мероприятия по Оперативна програма „Развитие на човешките ресурси” в рамките на приоритетна ос „Техническа помощ“ на Оперативна програма „Развитие на човешките ресурси”. Редът и условията, при които ще се избере изпълнител на поръчката, са съобразени със Закона за обществени поръчки (ЗОП) и Правилника за прилагането на Закона за обществените поръчки (ППЗОП). 

І. ОБЩА ИНФОРМАЦИЯ.

През периода на изпълнение на предходни договори за логистично обезпечаване, изпълнителят организира за възложителя събития с различен формат, като например: Комитет за наблюдение на Оперативна програма „Развитие на човешките ресурси“, информационни дни, семинари, обучения, работни срещи, форуми, кръгли маси, и др. Различните събития предпоставяха изпълнение на различни комбинации от услуги. Например, при организирането на големи събития извън гр. София (с брой участници между 200 и 300) са използвани всички компоненти от техническата спецификация – настаняване, кетъринг, зала и техника, система за симултанен превод, кабинка за превод, транспорт, разпечатване, окомплектоване и подвързване на материали, регистрация на участниците. 
С цел запознаване на участниците с най-често използваните услуги по логистично обезпечаване и ориентирането им при подготовка на предложението за изпълнение, възложителят е описал различни типове мероприятия по ОПРЧР, посочени по-долу:

1. Комитет за наблюдение на Оперативна програма «Развитие на човешките ресурси» (КН на ОПРЧР), два пъти годишно. Комитетите се провеждат както в гр. София, така и извън в хотел мин. 4 звезди. Продължителността е между 1 и 3 дни в зависимост от това дали се провежда в гр. София. Средният брой присъстващи е 75 човека. При организирането на КН се използват всички елементи от техническата спецификация – настаняване (самостоятелно); кетъринг (обяд, вечеря, кафе паузи, зареждане на залата с вода); зала (подредена П-образно, както следва: 10 места в късата част (президиум), по 30 места от двете дълги страни; втори ред столове зад двете дълги страни – 30 бр.) и техника (екран; мултимедиен проектор; лаптоп, свързан с мултимедийния проектор; озвучителна система; дискусионни микрофони  по един на всеки двама, отделно 5 микрофона за президиума; интернет; техническа поддръжка; запис; климатизация); система за симултанен превод, вкл. и кабинка за превод; транспорт; разпечатване, окомплектоване и подвързване на материали (текстовете се подават от възложителя); регистрация на участниците. 
2. Годишно информационно събитие (ГИС), един път годишно. Провежда се в различен формат в рамките на един ден. Стандартно се използват кафе паузи, обяд (студен бюфет), допълнително количество вода; осигуряване на зала и техника (екран; мултимедиен проектор; лаптоп, свързан с мултимедийния проектор; озвучителна система; 3 микрофона на висока стойка; интернет; техническа поддръжка). Броят на присъстващите лица е неопределен, тъй като това е отворено събитие с основна цел популяризиране на ОПРЧР. Мястото на провеждане може да е на открито или като част от друго събитие, или да се проведе в помещение, извън хотел (напр. в музей, библиотека и др. подобни). 
3. Форум, един път годишно. Провежда се в гр. София и/или извън, в хотел мин. 4 звезди. Продължителност между 2 и 3 дни, в зависимост дали е в гр. София или в друго населено място. Среден брой присъстващи - 300 човека. Използват се: настаняване (самостоятелно); кетъринг (обяд, вечеря, кафе паузи, допълнително количество вода); една или повече зали (подредба тип „киносалон“) и техника (екран; мултимедиен проектор; лаптоп, свързан с мултимедийния проектор; озвучителна система; дискусионни микрофони/микрофони тип „брошка“, микрофони за президиума; интернет; техническа поддръжка; запис; климатизация); система за симултанен превод, вкл. и кабинка за превод; транспорт; разпечатване, окомплектоване и подвързване на материали; регистрация на участниците. 
4. Информационни дни, броят им е в зависимост от обявените схеми по ОП РЧР. Провеждат се в по-големите градове, включително и в гр. София в хотел 4 звезди/ конферентен център. Продължителността е половин ден. Средният брой присъстващи в един град е средно 100 човека. Използват се: настаняване (самостоятелно) за около 10 човека (при провеждане извън град София“; транспорт (микробус) до/от различните градове; зала и техника (екран; мултимедиен проектор; лаптоп, свързан с мултимедийния проектор; озвучителна система; 3  микрофона на висока стойка, 3 микрофона за президиума; интернет; техническа поддръжка; запис; климатизация); кетъринг – 1 кафе пауза, допълнително количество вода; регистрация на участниците.
5. Обучения на различни теми, средно пет пъти годишно. Провеждат се в гр. София или други градове, в хотел/ друго помещение, продължителност от 1 ден. Броят на участниците варира между 50 и 90 души. Използват се: зала и техника (екран; мултимедиен проектор; лаптоп, свързан с мултимедийния проектор; озвучителна система; микрофони; техническа поддръжка; интернет; запис; климатизация); кетъринг – 2 кафе паузи, 1 обяд, допълнително количество вода; регистрация на участниците. При необходимост се осигурява кабинка за преводачи със система за превод. 
6. Семинари, средно пет пъти годишно. Провеждат се на различни места в страната в хотел 4 звезди, с продължителност между 2 и 3 дни. Броят на присъстващите е различен и варира между 50 и 200 души. Използват се: настаняване (самостоятелно); кетъринг (обяд, вечеря, кафе паузи, допълнително количество вода); една или повече зали (подредена кино салон) и техника (екран; мултимедиен проектор; лаптоп, свързан с мултимедийния проектор; интернет; озвучителна система; дискусионни микрофони, микрофони за президиум; техническа поддръжка; запис; климатизация); транспорт; регистрация на участниците. 
7. Работни срещи, средно пет пъти годишно. Провежда се в гр. София и/или в друго населено място, в хотел мин. 3 звезди. Продължителност между 2 и 3 дни, в зависимост дали е в гр. София. Броят на участниците средно е около 50 души. Използват се: настаняване (самостоятелно); кетъринг (обяд, вечеря, кафе паузи, допълнително количество вода); зала и техника (екран; мултимедиен проектор; лаптоп, свързан с мултимедийния проектор; дискусионни микрофони; интернет; техническа поддръжка; климатизация); транспорт; регистрация на участниците. 
 

	ІІ. ОБХВАТ НА ДЕЙНОСТИТЕ ПО ОБЩЕСТВЕНАТА ПОРЪЧКА

	Всички събития се провеждат по заявка на възложителя, в зависимост от възникналите нужди. В заявката възложителят определя параметрите на всяко събитие и предпочитанията си за провеждането му. Изпълнителят трябва да има предвид, че в заявката може да не са включени всички елементи от техническата спецификация. 
	Забележка: Разходите за изпълнение на всички ангажименти на участника, свързани с предоставяне на дейностите, изброени по-долу следва да са включени в ценовото предложение. Изпълнителят трябва да обезпечи техническата поддръжка на събитията, както и да осигури представител/и на място за всяко събитие за своя сметка. 
	 

	1. Осигуряване на настаняване.
	
	Изпълнителят осигурява настаняване на участниците на подходящо място, отговарящо на определени от Възложителя изисквания. Местата за настаняване следва да са от клас А и Б - хотели, апартаментни, туристически комплекси, вилни селища, туристически селища, семейни хотели, почивни станции.
	Настаняването се осигурява на база посоченото в заявката, съобразено с цялата организация на събитието, броя участници. За всеки участник в събитието се осигурява единично настаняване / двойно настаняване. В заявката възложителят посочва местоположение, категорията на хотела (мястото за настаняване), броя на нощувките, вида настаняване, както и необходимост от осигуряване на стая/и за хора с увреждания. 
	Местата за настаняване са с категория до 3 (включително), 4 или 5 звезди, като участниците следва да бъдат настанени на база нощувка със закуска в един и същи хотел. При невъзможност за настаняване в един хотел изпълнителят следва да предложи и друг хотел в рамките на същото населено място/ комплекс при положение, че няма разлика в условията за настаняване. Изпълнителят представя предварително на рецепция списък за настаняване на участниците и е длъжен да осигури мин. 3 бр. места за служебни автомобили (без допълнително заплащане от страна на възложителя), както и възможност за късно освобождаване на стаите, когато това е заявено от възложителя. Изискване към стаите е да са с нова/реновирана обстановка, отоплени, климатична инсталация, безжичен интернет.  

	2. Осигуряване на зала, помещение / открито пространство. 
	Различните видове събития могат да се провеждат както в зали и закрити помещения, така и на открити пространства, съобразно вида събитие. Залата, помещението/ откритото пространството се осигурява на база посоченото в заявка. Залите могат да са в хотел и да се използват самостоятелно – без комбинация от другите елементи в техническата спецификация. Помещенията могат да са в музей, галерия, библиотека, конгресен център, център за професионално обучение, зала в сгради на областна/общинска администрация и др. Събитията на открито се провеждат на подходящо за тематиката пространство или обществени зони - площад, парк, градинка и други.
	
2.1. Провеждане на събитие в зала. Изпълнителят осигурява подходяща зала в хотел или помещение в друга сграда (помещенията могат да са в музей, галерия, библиотека, конгресен център, център за професионално обучение, зала в сгради на областна/общинска администрация и др.), според посоченото в заявката. Капацитетът на залите е 20/ до 50/ до 100/ до 200/ над 200 души.
	Изпълнителят е задължен да наеме и подреди залата според заявеното от възложителя и предварително съгласувано с него. В зависимост от мероприятието може да бъде поставено изискване залата и стаите за настаняване да са на едно и също място. Залите трябва да са с климатизация и да е осигурен достъп до безжичен интернет,  гарантиращ безпроблемна връзка едновременно за минимум двадесет устройства, копирно и печатащо устройство. Изпълнителят следва да следи дали в залите е осигурен достъп за хората с увреждания. В случай, че в залата не е осигурен такъв достъп, изпълнителят го осигурява за своя сметка.   
	 
2.2. Провеждане на събитие на открито пространство. 
Изпълнителят е задължен да наеме необходимото пространство/територия за разполагане на събитието. Оформлението на цялото пространство се организира съгласувано с възложителя. Изпълнителят създава пространствено подреждане и композиция на събитието, както и оформление на отделни елементи, като шатри, столове и маси (при необходимост), стойки за поставяне на рекламни винили, пана, снимки, оборудване за разполагане на рекламни материали, щандове и др. Задължение на изпълнителя е да наема/изработва, транспортира, монтира и демонтира елементите за сметка на ресурса, предложен по това перо. 
Ако е необходимо, изпълнителят осигурява охрана на територията, на която се провежда събитието, по време на подготовката и провеждането му, както и обезпечава разходите за покриване на изискванията на централната и местната власт за организиране и провеждане на конкретното събитие. Задължение на изпълнителя е и снабдяването с разрешителни за провеждане на мероприятие на открито. 

3. Техническо оборудване.
С всяка заявка възложителят уточнява вида техническо оборудване, което ще е необходимо за съответното мероприятие. За всяко събитие изпълнителят задължително осигурява специалисти за техническа поддръжка – минимум един специалист.
3.1. Осигуряване на система за симултанен превод, вкл. и кабина за превод и аксесоари (слушалки за превод, кабели, зарядни и др.), запис. В случай на необходимост от превод на открито, изпълнителят осигурява съответното оборудване за обезпечаване на превода.
3.2. Осигуряване на базисна техника за провеждане на събитията: 
· екран с подходящ размер и видимост, според големината на залата или монитор – 1 бр.; 
· мултимедиен проектор – 1 бр.;
· лаптоп, свързан с мултимедийния проектор и към интернет – 1 бр.; 
· флипчарт – флипчартови рола, цветни маркери- 1 бр.;
· фиксирани микрофони за президиум – 5 бр.; 
· подвижни микрофони – 5 бр.; 
· озвучителна система. 

3.3. Осигуряване на допълнителна надграждаща техника за провеждане на събитията:
· дискусионна система;

· професионално озвучаване, включващо: мишпулт с усилватели, тонколони с подходяща мощност, безжични микрофони, микрофон за катедра; аудиозаписващи и възпроизвеждащи устройства, DJ плеъри и цифрови мултикори, комплект хедсет, и техническа поддръжка на озвучаването;
· професионално презентационно оборудване, включващо: професионална видео камера, видео разделител, сплитери, Full HD мултимедиен проектор, осигуряване на система за широкоформатна проекция, лаптоп/и и др. подобни;
· екрани за предна и задна проекция (напр. 2м х 3м, 4м x 5м и др. подходящи), LED дисплеи със стойка, специални екрани - овални, кръгли, специфични формати, екрани за широкоформатна прожекция, LED LCD стена (напр. комплект от 4 бр. екрани всеки един от мин. 55 инча на мобилна стойка на колела или друго еквивалентно техническо изпълнение). 
· система за интерактивно гласуване, която включва безжични устройства на всички участници за едновременно гласуване (терминали), централен пул за получаване на резултатите, специализиран софтуер за обработката им в реално време, имащ функции за различни разрези на резултатите, визуализация на резултатите чрез ‘Wide Projection Screen’ технологията в реално време или друга еквивалентна технология. 
· излъчване на живо (live streaming) на сайта на ОП РЧР, което следва да осигурява заснемане на провеждащото се събитие, синхронизиране на звук и картина, директна връзка (link) към излъчваното събитие от сайта на ОПРЧР, осигурен свободен достъп, антивирусна защита, техническа поддръжка и др. 

4. Транспорт. 
Осигуряването на транспорт се извършва на база заявка от страна на възложителя. Транспортът се осъществява по посочената в заявката дестинация, като изпълнителят следва да осигури транспортно/и средство/а с подходящ брой места в зависимост от броя на участниците (в т.ч. от/ до мястото на провеждане на събитието, от/ до посещавани обекти, от/ до зала и т.н.). Всички такси, застраховки и други разходи, обусловени от изпълнението на конкретната услуга в това число постоянни разходи за транспортното средство, разходи за водача, разходи за такси, разходи за гориво и др. са за сметка на изпълнителя и следва да бъдат включени в цената. Транспортните средства трябва да разполагат с климатична инсталация и могат да са:
4.1. Микробус – 8+1/ 12+1/ 16+1/ 20+1 не по-стар от 7 години, отговарящ на изискванията на българското законодателство;
4.2. Автобус – 49+1 не по-стар от 7 години, отговарящ на изискванията на българското законодателство;
4.3. Лек автoмобил.

5. Кетъринг.
	Кетърингът се осигурява на база заявка от страна на възложителя. Кетърингът включва осигуряването на обеди, вечери, бюфет, кафе паузи, зареждане с вода. Конкретният вид кетъринг се избира от възложителя, съобразно естеството и продължителността на мероприятията. Менютата подлежат на предварително съгласуване с представители на възложителя. Изпълнителят представя на възложителя един ден преди събитието минимум по два варианта на меню за хранене (обяд/вечеря). Възложителят или упълномощено от него лице избира вариант на меню или изисква нови варианти. 



	5.1. Кафе-паузи:
· І вариант, включващ кафе (еспресо, мляко и сметана) ; чай; вода 0,5 л. бутилка;
· ІІ вариант, включващ кафе (еспресо, мляко и сметана); чай; вода 0,5 л. бутилка; 2 вида безалкохолни напитки; 2 вида сладки; 2 вида соленки.
· III вариант, включващ кафе (еспресо, мляко и сметана); чай; вода 0,5 л. бутилка; 2 вида безалкохолни напитки; 2 вида натурален сок; 2 вида сладки; 2 вида соленки/солени хапки/мини сандвичи/мини кроасани и др.
	5.2. Обяд/ вечеря.
	Обедите и вечерите ще се провеждат на база бюфет или сет-меню, според заявеното от възложителя. Изпълнителят задължително предлага избор и на вегетарианско/ постно меню.  
· Обяд/вечеря на база „сет-меню” следва да са с четиристепенно меню. Менюто за обяд включва: супа, предястие, основно, десерт, хляб, вода 0,5 л. бутилка, 2 вида безалкохолни напитки; 2 вида натурален сок. Менюто за вечеря включва: салата, предястие, основно, десерт, хляб, вода 0,5 л. бутилка, 2 вида безалкохолни напитки; 2 вида натурален сок.
· Обяд/вечеря на база „бюфет” следва да включват разнообразие от салати, месни и безмесни ястия, десерти, напитки. Менюто за обяд включва: мин. 2 вида супа, 3 салати, 3 вида основни ястия, от които едното вегетарианско, гарнитури, мин. 2 вида десерт, мин. 2 вида плодове, хляб, вода 0,5 л. бутилка, 2 вида безалкохолни напитки; 2 вида натурален сок. Менюто за вечеря включва: мин. 4 салати, 4 вида основни ястия, от които едното вегетарианско, гарнитури, мин. 2 вида десерт, мин. 2 вида плодове, хляб, вода 0,5 л. бутилка, 2 вида безалкохолни напитки; 2 вида натурален сок.
· Бюфет от студени хапки – 2 вида месни, 2 вида безмесни, 2 вида с риба, 3 вида десерт, вода 0,5 л. бутилка, 2 вида безалкохолни напитки; 2 вида натурален сок.
	5.3. Осигуряване на допълнително количество вода от 0,5 л. бутилка (за зареждане в залите или откритите мероприятия). В заявката си възложителят заявява необходимостта от допълнително количество вода. В случай на зареждане с вода по-малко от 0,5 л. бутилка, Изпълнителят се задължава да компенсира разликата в грамажа.
6. Осигуряване на лектори, модератори.
Осигуряването на лицата е по заявка на възложителя, като същите се одобряват предварително. Изплащането на хонорари, настаняване, материали и всички други разходи, свързани с осигуряването на тези лица са ангажимент на изпълнителя. 
6.1. Осигуряване на лектори при провеждане на обучения, представяне на специфична информация, срещи за обмяна на опит и др. Примерните теми за провеждане на обучения могат да са свързани с обществените поръчки, държавните помощи, управление и изпълнение на проекти и др. Предложените лектори се съгласуват с възложителя, и следва да са подбрани в зависимост от спецификата на темите. 
6.2. Осигуряване на модератори при провеждане на събитие. Модераторите осигуряват комуникацията, правят връзка между събеседниците, както и между събеседниците и публиката, задават въпроси, правят изводи и обобщения, следят за протичането на събитието по зададената програма и др. присъщи дейности. 

7. Други услуги. 
	Според вида мероприятие, възложителят може да изиска и някоя от изброените по-долу услуги:
a) Изработване и размножаване на баджове (пълноцветен или монохромен печат) за участниците.
б) Изработване на табели (пълноцветен или монохромен печат) за президиума и при необходимост на останалите участници в събитието.
в) Изработване и разпространение на покана, включващо дизайн, предпечат и печат. Разпространението на поканите следва да се извършва по електронен път и/или чрез лично получаване.
г) Регистрация на участниците и изготвяне на окончателен списък с участници. Поставяне на указателни табели за улесняване достъпа на участниците до залата. Регистрацията се извършва от лица от екипа на изпълнителя, които регистрират и насочват участниците в събитието, раздават материали, раздават, събират и обработват анкетни карти (предоставят се от възложителя) и т.н., с подходящо за характера на събитието облекло. Изпълнителят за своя сметка осигурява необходимия брой лица за всяко конкретно събитие, според броя на участниците и формата, но не по-малко от две лица за осигуряване на регистрация.
д) Осигуряване на материали (материалите се подават от възложителя). Включва разпечатване, подвързване и окомплектоване на печатни материали до 500 листа за 1 бр. материал. Конкретният брой на комплектите материали и страници ще бъдат съобщени на Изпълнителя в срок до 3 календарни дни преди провеждане на съответното събитие. В срок до 1 работен ден преди провеждане на заседанието по указания на възложителя материалите се доставят на мястото на провеждане на събитието. 
е) Осигуряване на конферентен дизайн, включващ изработване, монтиране и демонтиране на отделни елементи, като оформление на залата чрез гръб на сцена, президиум, подиум, конферентно обзавеждане, банери, транспаранти, декори, драпиране, живи цветя и др. Дизайнът трябва да е съобразен с визуалната идентичност на ОПРЧР. 
		8. Съпътстващи дейности - осигуряване на фото и видео заснемане на събитията
Изпълнителят се задължава да осигури професионално фото и/или видео заснемане в зависимост от заявеното от възложителя.
8.1. Осигуряване на професионално видеозаснемане на събитието с включена обработка и монтаж на кадрите до получаване на окончателен продукт. Изпълнителят осигурява запис с високо качество („High-definition” формат), както и варианти в различни видео формати за разпространение, съгласно указанията на възложителя. Изпълнителят трябва да представи видеозаписа на възложителя не по-късно от 15 работни дни след провеждане на събитието.
8.2. Осигуряване на професионално фотозаснемане на събитието с включена обработка на кадрите до получаване на готова продукция във формат JPEG или друг, указан от възложителя. Изпълнителят трябва да представи снимките на възложителя не по-късно от 5  работни дни след провеждане на събитието на електронен носител. 

III. ЕКИП ЗА ИЗПЪЛНЕНИЕ НА ДЕЙНОСТИТЕ
За обезпечаване дейностите по изпълнение на всяка конкретна заявка за предоставяне на логистика за провеждане на дадено събитие от изброените в настоящите технически спецификации, изпълнителят определя ръководител на екип, ангажиран с цялостното координиране на дейностите и комуникацията с възложителя и минимум две лица за регистрация и техническо лице за техническото обезпечаване на съответното събитие. При провеждане на международно събитие в България, изпълнителят следва да осигури екип с адекватни чуждоезикови познания. Представителите на изпълнителя, които са в пряк контакт с участниците на събитията следва да имат представителен вид, съответстващ на формата на събитието.
ІV. МЕРКИ ЗА ПУБЛИЧНОСТ И ИНФОРМИРАНОСТ
При всички дейности, където е приложимо, изпълнителят следва да осигурява публичност и информираност по финансирането на договора и следва да спазва изискванията, определени в „Единен наръчник на бенефициента за прилагане на правилата за информация и комуникация 2014-2020“, публикувано на следния интернет адрес http://www.eufunds.bg/programen-period-2014-2020/natzionalna-komunikatzionna-strategiya. Всички действия, които Изпълнителят смята да предприеме по отношение спазването на изискванията за публичност и информираност, следва да бъдат предварително съгласувани с изрично упоменатите в договора лица. 

[bookmark: __DdeLink__5921_1126771285]V. СПЕЦИФИЧНИ УСЛОВИЯ, СВЪРЗАНИ С ИЗПЪЛНЕНИЕТО НА ПОРЪЧКАТА
1. Комуникацията между възложителя и изпълнителя ще се осъществява в писмен вид чрез определените за целта лица от страна на възложителя и изпълнителя, чрез електронна поща, лично или чрез куриерска услуга с препоръчана пратка с известие за доставяне. 
2. Възложителят заявява необходимост от осигуряване на логистика за провеждане на дадено събитие най-късно до пет работни дни преди старта на събитието, съобразно сложността на изпълнение на конкретната заявка.
3. Изпълнителят изпраща на възложителя предложение за логистично обезпечаване на съответното събитие в срока, определен от възложителя в заявката, включително ценовите параметри за съответните услуги. Към предложението се прилагат план-сметка и документи, които да удостоверяват предложените от участника ценови параметри (такива документи могат да бъдат оферта за наемане на зала от мястото на събитието, оферта за цени за настаняване от съответния хотел, оферта/договор или друг подходящ документ за ползване на оборудване и др.). Възложителят има право да извършва проверки на предложените от участника ценови параметри, от доставчици, директно от местата за провеждане на съответното събитие, включително от публично достъпни сайтове. При установяване на надвишаване на оферираните цени, в резултат от извършената проверка възложителят има право да изиска коригиране на ценовите параметри от страна на участника с оглед спазване на изискванията на чл. 1, ал. 1, т. 2 от ЗОП.
4. Възложителят има право да извършва промени по заявените условия до два дни преди старта на съответното събитие, без да дължи неустойки. 
5. При продължителност на събитие за повече от един ден, в случай на отпаднала резервация в деня на стартиране на събитието, същата ще бъде за сметка на възложителя. Изпълнителят поема ангажимент да отмени резервацията и/или кетъринга (ако е приложимо) за останалата част от заявения престой, без да начислява неустойки/такси на възложителя.
6. В случай на отпадане необходимостта от провеждане на дадено събитие, възложителят уведомява избрания изпълнител до два дни преди старта на събитието, без да дължи такси и неустойки за извършената отмяна.

[bookmark: __DdeLink__5923_1126771285]VI. ДОКУМЕНТИРАНЕ И ОТЧЕТНОСТ
При отчитане на предоставените услуги за всяко събитие, изпълнителят представя отчет за извършените услуги в срок до 5 (пет) работни дни след провеждане на събитието, приет без забележки и представяне на фактура в оригинал. Към отчета се прилагат, според изисканите услуги, следните документи: 

1. Регистрационен списък на участниците;
2. Заверен списък от мястото на настаняване с нощувалите лица; 
3. Официални цени от мястото за настаяване (оферта от мястото за настаняване, публично обявени цени или други подходящи документи, с които да бъде удостоверена офертата на участника).
4. Цена за осигуряване на зала/наем на помещение/открито пространство (оферта от мястото за настаняване, публично обявени цени или други подходящи документи, с които да бъде удостоверена офертата на участника); 
5. Цени за предоставяне на оборудване (оферта за наемане, договор за ползване или други подходящи документи, с които да бъде удостоверена офертата на участника);
6. Аудио запис на събитието на електронен носител;
7. Копие на регистрационен талон и пътен лист на превозното средство; 
8. Покана до участниците; 
9. Списъци на потвърдилите участие в мероприятието;
10. Попълнени от участниците анкетни карти, и обобщението им;
11. Снимки, удостоверяващи проведеното събитие, с кадри от президиум, лектори, обща снимка от залата с участниците. Снимките може да не са професионални, но да са с добро качество (фокус, светлина и т.н.), така че да се приемат за доказателства от проведеното събитие.
12. Други документи.
Материалите и всички документи, изготвени във връзка и по време на изпълнението на договора, остават изключителна собственост на възложителя. Изпълнителят няма право да задържа тези документи или материали, нито да ги използва за свои цели, които нямат отношение към изпълнението на договора, без да е налице изрично писмено съгласие на възложителя, както и да ги предоставя на трети лица. 

